**Informatīvais ziņojums par Eiropas Savienības struktūrfondu un Kohēzijas fonda 2014.–2020.gada plānošanas perioda darbības programmas “Izaugsme un nodarbinātība” snieguma ietvarā noteikto mērķu sasniegšanas progresu un snieguma rezerves finansējuma tālāku izmantošanu**

[**I Valsts budžeta virssaistības un to kompensēšanas risinājumi** 2](#_Toc21076978)

[**Virssaistību būtība un sadalījums** 2](#_Toc21076979)

[**Virssaistību kompensēšanas alternatīvas un FM priekšlikums virssaistību kompensēšanai** 3](#_Toc21076980)

[**II Snieguma rezerves būtība un snieguma ietvara nosacījumu izpildes statuss** 7](#_Toc21076981)

[**III Atbildīgo iestāžu sniegtie priekšlikumi snieguma rezerves finansējuma un finansējuma atlikumu izmantošanai** 8](#_Toc21076982)

[**IV Priekšlikumi snieguma rezerves finansējuma un finansējuma atlikumu novirzīšanai** 10](#_Toc21076983)

[**V Turpmākā rīcība un nepieciešamie lēmumi** 15](#_Toc21076984)

1. Informatīvais ziņojums ir sagatavots atbilstoši Ministru kabineta (turpmāk – MK) 2019.gada 23.aprīļa protokollēmumam[[1]](#footnote-1), kas noteica šādus uzdevumus:
	1. Eiropas Savienības struktūrfondu un Kohēzijas fonda (turpmāk – ES fondi) atbildīgajām iestādēm līdz 2019.gada 1.jūlijam iesniegt Finanšu ministrijai
	(turpmāk – FM) priekšlikumus ES fondu 2014.–2020.gada plānošanas perioda darbības programmas “Izaugsme un nodarbinātība” (turpmāk – darbības programma) snieguma rezerves finansējuma tālākai izmantošanai.
	2. Lai novērstu piešķirtā valsts budžeta virssaistību[[2]](#footnote-2) finansējuma
	(turpmāk – virssaistības) 66,3 milj. *euro* negatīvu fiskālo ietekmi, lemjot par snieguma rezerves finansējuma izmantošanu, primāri snieguma rezerves finansējumu novirzīt piešķirto virssaistību segšanai saskaņā ar MK 2015.gada 10.novembra rīkojuma Nr.709[[3]](#footnote-3) 6.punktu[[4]](#footnote-4) un ņemot vērā likuma “Par vidējā termiņa budžeta ietvaru 2018., 2019. un 2020.gadam” 19.pantā[[5]](#footnote-5) noteikto.
	3. FM sagatavot un līdz 2019.gada 30.septembrim iesniegt MK informatīvo ziņojumu par darbības programmas snieguma ietvara rezerves finansējuma, kā arī ES fondu finansējuma atlikumu izlietojuma iespējām un priekšlikumiem.
2. Informatīvā ziņojuma mērķis ir nodrošināt pamatu koordinētai kompleksa lēmuma pieņemšanai par darbības programmas snieguma rezerves finansējuma novirzīšanu, kā arī ES fondu finansējuma atlikumu izmantošanu.
3. Informatīvajā ziņojumā sniegta informācija par virssaistību būtību, statusu un kompensēšanas risinājumiem, snieguma rezerves būtību, snieguma ietvara izpildes progresu, ES fondu finansējuma atlikumu statusu, ES fondu atbildīgo iestāžu sniegto informāciju un ierosinājumiem, kā arī sniegti priekšlikumi snieguma rezerves finansējuma un finansējuma atlikumu turpmākai izmantošanai.

## **I Valsts budžeta virssaistības un to kompensēšanas risinājumi**

### **Virssaistību būtība un sadalījums**

1. ES fondu 2014.–2020.gada plānošanas perioda likums[[6]](#footnote-6) paredz iespēju uzņemties virssaistības, proti, papildus ES fondu finansējuma apjomam uzņemties saistības veikt maksājumus no valsts budžeta attiecināmo izdevumu segšanai ar mērķi plānošanas perioda beigās nodrošināt ES fondu finansējuma pilnīgu izmantošanu, ņemot vērā potenciālos neatbilstoši veiktos izdevumus (turpmāk – neatbilstības), pārtrauktos projektus utt.
2. Bez ES fondu 2014.–2020.gada plānošanas periodā projektu īstenošanai kopā pieejamā ES fondu finansējuma 4,4 mljrd. *euro* atsevišķos specifiskajos atbalsta mērķos
(turpmāk – **S**AM) **piešķirtas virssaistības kopā 66,3 milj. *euro*.**
3. Ar MK 2015.gada 10.novembra rīkojumu Nr.709[[7]](#footnote-7) Eiropas Reģionālās attīstības fonda (turpmāk – ERAF) virssaistības 53,0 milj. *euro* tika piešķirtas integrēto teritoriālo investīciju (turpmāk – ITI) īstenošanai nacionālās nozīmes attīstību centriem (pašvaldību projektiem).
4. 2018.gada 31.oktobrī MK 2015.gada 10.novembra rīkojumā Nr.709 tika veikti grozījumi[[8]](#footnote-8), pārdalot piešķirtās virssaistības starp SAM. Atbilstoši minētajam **virssaistības piešķirtas[[9]](#footnote-9):**
5. **Vides aizsardzības un reģionālās attīstības** **ministrijas** (turpmāk – VARAM) pārziņā esošajiem SAM **34,1 milj. *euro*:**
	* 3.3.1.SAM “Palielināt privāto investīciju apjomu reģionos, veicot ieguldījumus uzņēmējdarbības attīstībai atbilstoši pašvaldību attīstības programmās noteiktajai teritoriju ekonomiskajai specializācijai un balstoties uz vietējo uzņēmēju vajadzībām” (turpmāk – 3.3.1.SAM) 5,2 milj. *euro*;
	* 4.2.2.SAM “Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās” (turpmāk – 4.2.2.SAM) 15,6 milj. *euro*;
6. **Kultūras ministrijas** (turpmāk – KM) pārziņā esošajam 5.5.1.SAM “Saglabāt, aizsargāt un attīstīt nozīmīgu kultūras un dabas mantojumu, kā arī attīstīt ar to saistītos pakalpojumus” **28,1 milj. *euro;***
7. **Izglītības un zinātnes ministrijas** (turpmāk – IZM) pārziņā esošajam 8.1.2.SAM “Uzlabot vispārējās izglītības iestāžu mācību vidi” **4,1 milj. *euro*.**
8. Savukārt MK 2017.gada 28.marta protokollēmums Nr.16 32.§ noteica piešķirt ERAF virssaistības VARAMpārziņā esošajam **Inčukalna sērskābā gudrona dīķa sanācijas projektam 13,3 milj. *euro***[[10]](#footnote-10).

### **Virssaistību kompensēšanas alternatīvas un FM priekšlikums virssaistību kompensēšanai**

1. **Atbildīgās iestādes** snieguma rezerves finansējuma pārdaļu procesa ietvaros **nav sniegušas priekšlikumus virssaistību kompensēšanai** neitrālas ietekmes uz budžetu nodrošināšanai.
2. Virssaistību kompensēšana skatāma kontekstā ne tikai ar virssaistību finansējuma tiešo negatīvo ietekmi uz valsts budžetu, bet arī ar prognozēm Latvijai piešķirtā ES fondu finansējuma saņemšanai pilnā apmērā arī bez virssaistībām (jo projektu īstenotāju pašu publiskais līdzfinansējums jau šobrīd ir lielāks nekā minimāli noteiktais darbības programmā). Ņemot vērā, ka ES fondu projektu ieviešana turpinās līdz 2023.gada beigām, kas ir EK noteiktais izdevumu attiecināmības termiņš, un, lai nodrošinātu efektīvu risku pārvaldību un nodrošinātu virssaistību neitrālu ietekmi uz valsts budžeta bilanci, **racionāli ir veikt pasākumus, kas virssaistības kompensētu līdz plānošanas perioda beigām no ES fondu atbrīvota finansējuma.**
3. Analizējot iespējamo pakāpeniskas virssaistību kompensēšanas risinājumu, FM ir izstrādājusi prognozes provizoriski no EK saņemamajam ES fondu finansējumam. Prognozēs izmantoti pieņēmumi, t.sk. ņemot vērā ES fondu 2007.–2013.gada plānošanas perioda statistiku par lauztajiem līgumiem un tā ietvaros pārtrauktajiem projektiem, tos pielāgojot ES fondu 2014.–2020.gada plānošanas perioda specifikai[[11]](#footnote-11). Veidojot lauzto līgumu un neatbilstību prognozi ES fondu 2014.–2020.gada plānošanas periodam, FM ir pieņēmusi, ka atbildīgās iestādes un finansējuma saņēmēji ņems vērā iepriekšējā periodā iegūto pieredzi, pirms attiecīgo lēmumu pieņemšanas, izvērtējot potenciālos riskus un neatkārtojot ES fondu 2007.–2013.gada plānošanas periodā pieļautās kļūdas pārtraukto projektu un neatbilstību ietvaros.[[12]](#footnote-12)
4. ES fondu 2007.–2013.gada plānošanas periodā kopā bija piešķirtas virssaistības 402,3 milj. *euro* un vienlaikus, lai kompensētu virssaistības, plānošanas perioda laikā ar atsevišķiem MK lēmumiem tika noteikti ierobežojumi ES fondu atbrīvotā finansējuma atkārtotai izmantošanai ES fondu investīcijām. Noslēdzot ES fondu 2007.–2013.gada plānošanas periodu, Latvija deklarēja EK attiecināmos publiskos izdevumus virs minimāli nepieciešamā, lai saņemtu 100% ES fondu piešķīrumu 4,5 mljrd. *euro* (pārsniegums 333,5 milj. *euro,* par ko nav saņemams ES fondu līdzfinansējums no EK). Šis publisko deklarēto izdevumu pārsniegums veidojās gan dēļ pilnībā “nedzēstām” virssaistībām, gan dēļ papildus finansējuma saņēmēju pašu lielāka līdzfinansējuma (īpaši pašvaldības). Tādējādi secināms, ka publisko līdzekļu pārsniegums, par ko valsts budžeta ieņēmumos nav saņemams ES fondu līdzfinansējums, ierobežo budžeta fiskālo telpu citiem prioritāriem mērķiem.
5. Atbilstoši prognozēm, FM analizējusi iespējas noteikt, ka atbrīvotais ES fondu finansējums (ja kādā projektā ir konstatētas neatbilstības, tiek lauzts līgums, rodas ietaupījums vai projektu iesniegumu atlases kārtas noslēgumā izveidojas atlikums) nevar tikt novirzīts citu ES fonda projektu īstenošanai – tādā veidā atbrīvojot finansējumu virssaistību kompensēšanai un novēršot potenciālu negatīvu ietekmi uz valsts budžetu ar pārmērīgām papildu publiskajām saistībām.
6. Ņemot vērā FM veikto izvērtējumu, t.sk. provizorisko neatbilstību un lauzto līgumu apmēru, šāds liegums atkārtoti izmantot atbrīvojušos finansējumu kopumā neradītu risku zaudēt daļu ES fondu piešķīruma (skatīt ilustrāciju Nr.1). Šāds secinājums izdarīts, pieņemot, ka līdzīgi ES fondu 2007.–2013.gada plānošanas periodam arī ES fondu
2014.–2020.gada plānošanas perioda beigās būs pieļaujama izdevumu elastība starp prioritārajiem virzieniem un fondiem, t.i., prioritārais virziens ar EK pieprasāmo izdevumu rezervi varēs kompensēt izdevumu trūkumu citā prioritārajā virzienā, kurā sniegts atbalsts ar tāda paša fonda līdzfinansējumu. Tomēr, lai gan vairākas Eiropas Savienības dalībvalstis, t.sk. Latvija, ir uzdevušas EK jautājumu par šādu pieeju, līdz 2019.gada 16.septembrim EK nav apstiprinājusi izdevumu elastības piemērošanu ES fondu 2014.–2020.gada plānošanas periodā. Tas nozīmē iespējamu risku, ka izdevumu elastības trūkuma gadījumā atsevišķos prioritārajos virzienos plānošanas perioda beigās var pietrūkt attiecināmie izdevumi ES fondu aploksnes 100% saņemšanai no EK – kopā iztrūkums varētu sasniegt 20,8 milj. *euro –* lielākie riski šobrīd prognozēti 5.prioritārajā virzienā “Vides aizsardzība un resursu izmantošanas efektivitāte” (Kohēzijas fonds), 2.prioritārajā virzienā “IKT pieejamība, e-pārvalde un pakalpojumi” (ERAF) un 8.prioritārajā virzienā “Izglītība, prasmes un mūžizglītība” (Eiropas Sociālais fonds (turpmāk – ESF))[[13]](#footnote-13).
7. Vairākos gadījumos ir prognozēta ievērojama deklarējamo izdevumu rezerve, jo faktiskais publiskais līdzfinansējums pārsniedz darbības programmā minimāli noteikto publiskā līdzfinansējuma likmi. ES fondu 2007.–2013.gada plānošanas perioda pieredze rāda, ka vidējais neatbilstību/lauzto līgumu apjoms ir 5% (prognozējamais vidējais ES fondu 2014.–2020.gada plānošanas perioda neatbilstību/lauzto līgumu apjoms ir 4,1%)[[14]](#footnote-14).
8. **Ņemot vērā minēto, virssaistību kompensēšanai piemērojot liegumu, atkārtoti izmantot atbrīvojušos finansējumu tikai tajos** **prioritārajos virzienos, kur šobrīd deklarējamo maksājumu rezerve prognozēta virs 5%**, potenciāli tiktu atsvērts risks ES fondu finansējuma attiecināmo izdevumu iztrūkumam šajos prioritārajos virzienos perioda beigās.
9. Ņemot vērā iepriekš minēto analīzi par virssaistību negatīvo ietekmi uz fiskālo telpu un vienlaikus prognozēto pietiekamo deklarējamo publisko izdevumu apmēru arī bez papildu virssaistībām, **turpmāk nav nepieciešamības un pamata lemt par papildu virssaistību uzņemšanos, bet jāveic pasākumi jau piešķirto virssaistību kompensēšanai līdz plānošanas perioda beigām.**
10. Lai saskaņā ar likumu “Par vidējā termiņa budžeta ietvaru 2018., 2019. un 2020.gadam” nodrošinātu virssaistību “dzēšanu” ar ES fondu finansējuma pārdalēm pēc vidusposma izvērtējuma, atslogojot valsts budžeta telpu, **iespējami šādi risinājumu varianti vai to kombinācijas:**
11. **Virssaistību kompensēšanas pasākumi jānodrošina VARAM, IZM un KM** pārziņā esošo SAM/pasākumu, kuros piešķirtas virssaistības, ietvaros, samazinot pieejamo ES fondu finansējuma apjomu.
12. Virssaistību kompensēšanas pasākumus solidāri **nodrošina visas atbildīgās iestādes,** samazinot pieejamo ES fondu snieguma rezerves finansējuma apjomu proporcionāli atbildīgās iestādes ES fondu piešķīrumam.
13. FM priekšlikums, kas izstrādāts, ņemot vērā iepriekš sniegto analīzi un atbilstoši MK 2019.gada 17.septembra lemtajam kompensēt virssaistības līdz plānošanas perioda beigām no turpmāk atbrīvotā finansējuma, FM piedāvājot konkrētu kompensēšanas mehānismu, lai nodrošinātu efektīvu investīciju un ES fondu pilnīgas izmantošanas risku pārvaldību un nodrošinātu virssaistību neitrālu ietekmi uz valsts budžeta bilanci[[15]](#footnote-15) – **lemt par liegumu atkārtoti izmantot atbrīvojušos ES fondu finansējumu**, piešķirtās virssaistības kopā 66,3 milj. *euro* kompensējot līdz plānošanas perioda beigām, t.i. atbrīvoto ES fondu finansējumu (no neatbilstoši veikto izdevumu un lauzto līgumu rezultātā atbrīvotā finansējuma) atstāj neizmantotu, nepārdala citiem projektiem vai citām projekta darbībām šādos darbības programmas prioritārajos virzienos, kuros prognozētais deklarējamais publiskais finansējums ir pietiekams:
	1. ERAF 1.prioritārajā virzienā “Pētniecības, tehnoloģiju attīstība un inovācijas”;
	2. ERAF 3.prioritārajā virzienā “Mazo un vidējo komersantu konkurētspēja”;
	3. ERAF 5.prioritārajā virzienā “Vides aizsardzība un resursu izmantošanas efektivitāte”;
	4. ERAF 8.prioritārajā virzienā “Izglītība, prasmes un mūžizglītība”;
	5. ERAF 9.prioritārajā virzienā “Sociālā iekļaušana un nabadzības apkarošana” (turpmāk – 9.prioritārais virziens);
	6. ESF 9.prioritārajā virzienā;
	7. Kohēzijas fonda 6.prioritārajā virzienā “Ilgtspējīga transporta sistēma”.
14. Pieņemot liegumu atkārtoti izmantot atbrīvojušos finansējumu, **FM regulāri uzraudzīs provizorisko EK pieprasāmo izdevumu apjomu perioda beigās, proaktīvi sniedzot priekšlikumus rīcībai** ES fondu piešķīruma zaudēšanas novēršanai, ja radīsies tāda nepieciešamība.

***Ilustrācija Nr.1*** *Deklarējamo maksājumu prognoze, noslēdzot ES fondu 2014.–2020.gada plānošanas periodu (2024.gadā), milj. euro, ES fondu daļa[[16]](#footnote-16)*

Kopā 153 milj. *euro* rezerve, ja netiek dzēstas virssaistības

## **II Snieguma rezerves būtība un snieguma ietvara nosacījumu izpildes statuss**

1. Saskaņā ar Regulu Nr.1303/2013[[17]](#footnote-17) un Eiropas Komisijas (turpmāk – EK) vadlīnijām[[18]](#footnote-18), katram darbības programmas prioritārajam virzienam ir izveidots snieguma ietvars, kas ir noteikts rādītāju kopums ar sasniedzamām vērtībām gan vidusposmā, t.i. līdz 2018.gada 31.decembrim, gan līdz plānošanas perioda beigām – 2023.gada 31.decembrim. Snieguma ietvarā ietverti gan finanšu rādītāji (deklarētie izdevumi)[[19]](#footnote-19) gan atsevišķu SAM iznākuma rādītāji.
2. Vienlaikus saskaņā ar Regulas Nr.1303/2013 20.pantu tiek noteikts snieguma rezerves finansējums – 6% no kopējā Latvijai piešķirtā ES fondu finansējuma. Snieguma rezerves finansējums tiek faktiski piešķirts un var tikt izmantots prioritārajā virzienā tikai snieguma ietvarā noteikto rādītāju izpildes gadījumā, par ko gala lēmumu 2019.gadā pieņem EK.
3. Tā kā līdz attiecīga EK lēmuma pieņemšanai 2019.gadā snieguma rezerves finansējums nav uzskatāms par pieejamu, atbildīgās iestādes līdz 2018.gada 31.decembrim plānoja investīcijas tikai par faktiski pieejamo ES fondu finansējumu (bez snieguma rezerves), pārziņā esošo SAM/pasākumu starpā sadalot piemērojamo snieguma rezervi. Attiecīgs regulējums tika ietverts MK noteikumos par SAM/pasākuma īstenošanu.
4. Ar atsevišķiem MK lēmumiem[[20]](#footnote-20) atļauta snieguma rezerves ātrāka izmantošana kopumā 45,5 milj. *euro* atsevišķos SAM/pasākumos 1.prioritārajā virzienā “Pētniecība, tehnoloģiju attīstība un inovācijas”, 6.prioritārajā virzienā “Ilgtspējīga transporta sistēma”, kā arī 9.prioritārajā virzienā.
5. Lai veicinātu snieguma ietvara nosacījumu izpildi un saņemtu snieguma rezerves finansējumu, tika nodrošināta efektīva risku pārvaldība, kā arī tieša un mērķtiecīga sadarbība ar projektu īstenotājiem un EK. Intensificējot naudas plūsmas un veicot pārdomātas darbības, Latvija ir sekmīgi izpildījusi darbības programmā noteiktās starpposma vērtības visos prioritārajos virzienos, lai varētu saņemt snieguma rezerves finansējumu. Tieši 2018.gadā būtiski uzlabojās noteikto rādītāju starpposma vērtību izpildes progress. Lai arī atsevišķos prioritārajos virzienos ir bijis lēnāks progress, daži rādītāji pat krietni pārpildīti[[21]](#footnote-21). Tomēr jāņem vērā, ka 2017. un 2018.gadā ar darbības programmas grozījumiem tika veiktas izmaiņas vairāku atbildīgo iestāžu pārziņā esošo prioritāro virzienu snieguma ietvaros, lai potenciāli nezaudētu snieguma rezerves finansējumu.[[22]](#footnote-22)
6. 2019.gada 16.augustā EK pieņēmusi pozitīvu lēmumu[[23]](#footnote-23) par darbības programmā noteikto starpposma mērķu izpildi. Līdz ar to Latvija ir saņēmusi darbības programmā noteikto 6% snieguma rezerves finansējumu turpmākai izmantošanai*.*

## **III Atbildīgo iestāžu sniegtie priekšlikumi snieguma rezerves finansējuma un finansējuma atlikumu izmantošanai**

1. Atbilstoši MK uzdevumam par ES fondu īstenošanu atbildīgās iestādes ir sniegušas priekšlikumus **snieguma rezerves, kopā 267,4 milj. *euro***, novirzīšanai, t.sk. esošo SAM, pasākumu un kārtu turpmākai īstenošanai, jaunu projektu iesniegumu atlases kārtu īstenošanai, kā arī atsevišķām jaunām iniciatīvām. Kopumā secināms, ka lielāko daļu snieguma rezerves finansējuma piedāvāts izmantot atbilstoši sākotnējiem investīciju plāniem, atsevišķos gadījumos piedāvājot to pārdalīt uz citu SAM/pasākumu/kārtu atbildīgās iestādes pieejamā ES fondu finansējuma ietvaros (skatīt Tabulu Nr.1). Tāpat atbildīgās iestādes sniegušas priekšlikumus to pārziņā esošajo SAM/pasākumu **finansējuma atlikumu** **426,0 milj. *euro*[[24]](#footnote-24)** tālākai izmantošanai. Detalizēta informācija par pieejamo snieguma rezerves finansējumu un finansējuma atlikumu SAM/pasākumu līmenī apkopota informatīvā ziņojuma 1.pielikumā “Snieguma rezerves finansējuma un finansējuma atlikumu novirzīšanas priekšlikumi”
(turpmāk – 1.pielikums).

***Tabula Nr.2.*** *Atbildīgo iestāžu priekšlikumu apkopojums turpmākai nenokontraktētā finansējuma un snieguma rezerves novirzīšanai*

| **AI** | **ES fondu Rezerve/ Atlikumi** | **Atbilstoši plānotajam SAM/****pasākumā/ kārtā** | **Pārdalīt uz citu SAM/ pasākumu/ kārtu, tajā pašā prioritārā virzienā** | **Pārdalīt uz citu prioritāro virzienu** | **Kombinēts variants/ jauna iniciatīva** | **Nav paredzēta rezerve/****nav atlikumu** | **Kopā *EUR*** |
| --- | --- | --- | --- | --- | --- | --- | --- |
| **SM** | Rezerve | 47 124 849 | 432 615 | 0 | 5 939 203 | 0 | 53 496 667 |
| Atlikumi | 60 152 486 | 28 539 | 0 | 65 673 861 | 49 037 518 | 174 892 404 |
| **EM** | Rezerve | 26 125 212 | 21 819 403 | 0 | 0 | 0 | 47 944 615 |
| Atlikumi | 25 052 474 | 30 718 125 | 0 | 0 | 10 369 427 | 66 140 026 |
| **VARAM** | Rezerve | 23 274 944 | 18 966 532 | 0 | 0 | 0 | 42 241 476 |
| Atlikumi | 50 234 526 | 25 089 799 | 0 | 0 | 3 | 75 324 328 |
| **LM** | Rezerve | 5 682 904 | 11 135 952 | 1 274 049 | 0 | 0 | 18 092 905 |
| Atlikumi | 4 471 445 | 12 610 179 | 3 019 248 | 0 | 0 | 20 100 872 |
| **IZM** | Rezerve | 20 033 985 | 22 261 242 | 0 | 1 815 163 | 0 | 44 110 390 |
| Atlikumi | 15 660 025 | 11 697 588 | 0 | 6 684 837 | 131 469 | 34 173 919 |
| **KM** | Rezerve | 4 902 968 | 2 146 457 | 0 | 0 | 0 | 7 049 425 |
| Atlikumi | 33 390 323 | 209 843 | 0 | 0 | 0 | 33 600 166 |
| **VM** | Rezerve | 4 900 999 | 0 | 0 | 0 | 0 | 4 900 999 |
| Atlikumi | 14 702 061 | 5 000 000 | 0 | 0 | 0 | 19 702 061 |
| **ZM** | Rezerve | 2 249 597 | 0 | 0 | 0 | 0 | 2 249 597 |
| Atlikumi | 2 105 348 | 0 | 0 | 0 | 0 | 2 105 348 |
| **TM** | Rezerve | 1 087 651 | 0 | 0 | 0 | 0 | 1 087 651 |
| Atlikumi | 0 | 0 | 0 | 0 | 0 | 0 |
| **VK** | Rezerve | 532 889 | 0 | 0 | 0 | 0 | 532 889 |
| Atlikumi | 507 | 0 | 0 | 0 | 215 | 722 |
| **Kopā *EUR*** | **Rezerve** | 135 915 998 | 76 762 201 | 1 274 049 | 7 754 366 | 0 | 221 706 614 |
| **Atlikumi** | 205 769 195 | 85 354 073 | 3 019 248 | 72 358 698 | 59 538 632 | 426 039 846 |

1. FM atbilstoši MK uzdevumam apkopoja un vērtēja atbildīgo iestāžu sniegtos priekšlikumus snieguma rezerves un finansējuma atlikumu turpmākai izmantošanai, kā arī identificētajām papildu finanšu vajadzībām, t.sk. ņemot vērā šādus aspektus:
2. īstenošanā un vērtēšanā esošajos projektos priekšfinansētais snieguma rezerves finansējums – 55,4 milj. *euro*[[25]](#footnote-25);
3. nacionālā līmenī identificētās papildu vajadzības, par kurām tikuši pieņemti MK lēmumi;
4. darbības programmā noteikto snieguma ietvara finanšu un uzraudzības rādītāju izpilde (t.sk. gadījumi, kad darbības programmā noteiktie rādītāji jau ir izpildīti vai tos plānots izpildīt noslēgto līgumu par projektu īstenošanu ietvaros bez snieguma rezerves finansējuma);
5. SAM/pasākumu ieviešanas progress, to ietvaros īstenoto projektu īstenošanas stadija;
6. Eiropas Savienības tiesiskajā regulējumā noteiktās tematiskās koncentrācijas[[26]](#footnote-26) prasības.
7. Vienlaikus, līdz ar priekšlikumiem snieguma rezerves izmantošanai, tikušas pieteiktas arī papildu finansējuma vajadzības nozarēm prioritāru jautājumu risināšanai, kas pārsniedz pieejamo snieguma rezerves finansējumu un finansējuma atlikumus (t.sk. potenciālos finansējuma atlikumus) – kopā 209,2 milj. *euro* (detalizētāka informācija dalījumā pa resoriem Tabulā Nr.2).

***Tabula Nr.2.*** *Atbildīgo iestāžu pieteiktās papildu vajadzības.*

| **AI** | **Pieprasījumu apkopojums, EUR** | **Nozaru prioritārās vajadzības** |
| --- | --- | --- |
| VARAM | 96 968 609 | 1. 3.3.1.SAM “Publiskā infrastruktūra uzņēmējdarbībai” 2.kārta (21) – 24,7 milj. *euro*
2. 4.2.2.SAM “Pašvaldību ēku energoefektivitāte”, jauna 3.kārta (21) – 15,0 milj. *euro*
3. 5.2.1.2.pasākuma “Atkritumu pārstrāde” 3.kārta – 27,9 milj. *euro*
4. 5.6.2.SAM “Degradēto teritoriju atjaunošana” 3.kārta (Latgale) – 29,5 milj. *euro*
 |
| VM | 74 285 235 | 9.3.2.SAM “Veselības aprūpes infrastruktūrai” – 49,9 milj. *euro* |
| EM | 42 323 527 | 1. 1.2.1.2.pasākuma “Tehnoloģiju pārneses programma” – 5,4 milj. *euro*
2. 1.2.1.4. un 3.1.1.5. pasākumiem “Ražošanas telpu un infrastruktūras izveidei” - 20 milj*. euro*
3. 3.2.1.1.pasākums “Klasteru programma” – 2 milj*. euro*
4. 3.2.1.2.pasākums “Ārējie tirgi” – 14,8 milj. *euro*
 |
| IZM | 16 270 666 | 1. 1.1.1.1.pasākumam “Praktiskas ievirzes pētījumi” – 12,1 milj. *euro*;
2. 8.3.2.1.pasākumam “Izglītojamo talantu attīstībai” – 0,7 milj. *euro*;
3. 8.3.3.SAM “NEET jauniešu prasmju attīstībai” – 0,7 milj. *euro*;
4. 8.3.5.SAM “Karjeras pieejas uzlabošanai” – 1,7 milj. *euro*;
5. 8.4.1.SAM “Mūžizglītībai” – 1,1 milj. *euro*;
 |
| TM | 3 132 446 | 1. 9.1.2.SAM “Bijušo ieslodzīto integrācijai sabiedrībā” – 0,2 *euro*
2. 9.1.3.SAM “Resocializācijas sistēmas efektivitātes paaugstināšanai” – 2,9 *euro*
 |
| VK | 600 000 | 3.4.2.1.pasākumam “Valsts pārvaldes darbinieku apmācībai” – 0,6 milj. *euro* |
| **Kopā** | **209 180 483** |

## **IV Priekšlikumi snieguma rezerves finansējuma un finansējuma atlikumu novirzīšanai**

1. Izvērtējot visu pieejamo informāciju un iepriekš minētos aspektus, nepieciešamību rast maksimāli fiskāli atbildīgus risinājumus, kā arī nodrošināt vienmērīgu ES fondu investīciju plūsmu, t.sk. kontekstā ar ES fondu 2021.–2027.gada plānošanas perioda uzsākšanu, FM ir sagatavojusi priekšlikumu turpmākai snieguma rezerves finansējuma un atlikumu novirzīšanai.
2. Ievērojot jau pieņemtos MK lēmumus snieguma rezerves finansējuma ātrākai izmantošanai, faktiski **nesadalītais rezerves finansējums ir 221,7 milj. *euro*.**
3. Savukārt attiecībā uz finansējuma atlikumiem, vairākos gadījumos nenokontraktētais finansējums šobrīd ir izsludināts projektu iesniegumu atlasēs, attiecīgi uz 2019.gada 11.septembri **faktiski brīvais finansējums ir 202,5 milj. *euro[[27]](#footnote-27)*.**
4. **FM priekšlikums** turpmākai snieguma rezerves finansējuma un atlikumu novirzīšanai (detalizēta informācija par snieguma rezerves/finansējuma atlikumu pārdalēm SAM/pasākumos/kārtās norādīta informatīvā ziņojuma 1.pielikumā) paredz kompleksu risinājumu, kas irvērsts uz maksimāli labvēlīgu ietekmi uz valsts budžetu – atbrīvot fiskālo telpu, kā arī vienmērīgas investīciju plūsmas nodrošināšanu, ņemot vērā tuvojošās plānošanas perioda beigas, novirzot daļu finansējuma nacionāli un stratēģiski nozīmīgiem augtas gatavības projektiem:
	1. **Atbilstoši MK jau pieņemtajam lēmumam**[[28]](#footnote-28)valsts budžeta fiskālās telpas atbrīvošanai, **daļa no ES fondu snieguma rezerves/finansējuma atlikumiem tiek** novirzīta **elektrovilcienu vagonu iepirkuma projektam**[[29]](#footnote-29)**, “Sēnītes” posma valsts autoceļu projektam un Paula Stradiņa klīniskās universitātes slimnīcas lielajam projektam.**
	2. **Novirzīt deinstitucionalizācijas infrastruktūras projektiem** ES fondu finansējumu **12,8 milj. *euro*** apmērā, t.sk. ESF finansējums 4,3 milj. *euro* no Labklājības ministrijas plānotajiem jauniešu garantijas[[30]](#footnote-30) un darba drošības uzlabošanas pasākumiem[[31]](#footnote-31), ERAF finansējums 1,4 milj. *euro* no Labklājības ministrijas plānotajiem līdzekļiem tehnisko palīglīdzekļu apmaiņas fonda izveidei[[32]](#footnote-32) un 4,1 milj. *euro* no Veselības ministrijas IKT projekta VARAM aploksnes ietvaros[[33]](#footnote-33), kā arī 3,1 milj. *euro* no VARAM aploksnes[[34]](#footnote-34).

Papildu finansējums nepieciešams, lai nodrošinātu deinstitucionalizācijas plānu ieviešanu un sasniegtu tajos noteiktos mērķus un rezultātus. Virkne pašvaldību informē par būtisku plānoto projektu līdzfinansējuma apjoma palielinājumu, salīdzinot ar iepriekš plānoto, ņemot vērā, ka sākotnējie aprēķini (pirms reģionu deinstitucionalizācijas plānos ietverto risinājumu izstrādes) tika balstīti uz pakalpojumu infrastruktūras nodrošināšanu vidēji uz vienu mērķa grupas personu, nevis plānotajiem ieguldījumiem infrastruktūrā, proti, neņemot vērā konkrētu objektu pieejamību, izvietojumu un tehnisko stāvokli. Uz sākotnējo izmaksu noteikšanas brīdi vēl nebija zināmas katras pašvaldības individuālā situācija investīciju objektu gatavībai, t.i. lielākai daļai ir nepieciešamas būtiskas investīcijas sabiedrībā balstītu sociālo pakalpojumu infrastruktūras izveidei un attīstībai. Neparedzot papildu finansējumu pasākuma īstenošanai, minētais var radīt būtiskus īstenošanas riskus, t.sk. arī uz plānotajiem ieguldījumiem ESF ietvaros.

* 1. Atbilstoši SM priekšlikumam atļaut **novirzīt 20,0 milj. *euro* sliežu sabiedriskā transporta infrastruktūras projektiem**[[35]](#footnote-35) no dzelzceļa infrastruktūras modernizācijas finansējuma[[36]](#footnote-36).
	2. **Pārējos gadījumos atbalstīt informatīvā ziņojuma 1.pielikumā ierosinātos risinājumus snieguma rezerves finansējuma un finansējuma atlikumu novirzīšanai, balstoties uz ES fondu atbildīgo iestāžu sniegtajiem priekšlikumiem**, t.sk. paredzot, ka ES fondu atbildīgās iestādes var piedāvāt korekcijas ES fondu finansējuma pārdalēm, kuru rezultātā netiek veiktas pārdales starp prioritārajiem virzieniem/fondiem.Vienlaikus jāņem vērā, ka informatīvā ziņojuma 1.pielikumā atspoguļotie priekšlikumi pieejamā ES fondu finansējuma (atbildīgās iestādes “aploksnes”) ietvaros detalizēti tiks vērtēti, saskaņojot MK noteikumu par SAM/pasākumu īstenošanu grozījumus, t.sk. vērtējot plānoto finansējuma izlietojumu pēc būtības, atbilstību darbības programmai, ietekmi uz rādītāju sasniegšanu, kā arī uz konkrēto brīdi faktiski pieejamo finansējuma atlikumu.
1. Gadījumos, ja ES fondu atbildīgās iestādes piedāvātais pārdalāmais finansējums ir piesaistīts SAM/pasākumam[[37]](#footnote-37), ES fondu atbildīgā iestāde veic nepieciešamās darbības un izvērtējumu, lai nodrošinātu, ka atbilstoši priekšlikumam pārdalāmais finansējums tiek atbrīvots atbilstoši un juridiski pamatoti, tas ir, ES fondu atbildīgā iestāde nodrošina ne vien minētā ierosinājuma izvērtējuma pamatojumu, bet arī veic nepieciešamo komunikāciju ar sadarbības iestādi un nepieciešamības gadījumā konsultējas arī ar potenciālajiem un esošajiem ES fondu finansējuma saņēmējiem.
2. Snieguma rezerves finansējums potenciāli izmantojams gan sākotnēji plānotā SAM/pasākuma ietvaros (t.sk. kompensējot priekšfinansēto finansējuma apjomu projektos, īstenošanā esošajos projektos paredzot papildu darbības vai izsludinot jaunas projektu iesniegumu atlases), gan var tikt pārdalīts citam SAM/pasākumam.
3. Izstrādātais priekšlikums ietekmē ne tikai atsevišķos MK noteikumos par SAM/pasākumu īstenošanu noteikto finansējumu, atbalstāmās darbības un rādītājus (attiecīgi nepieciešami grozījumi MK noteikumos par SAM/pasākumu īstenošanu), bet arī paredz izmaiņas darbības programmā un izrietoši Partnerības līgumā Eiropas Savienības investīciju fondu 2014.–2020.gada plānošanas periodam (turpmāk – partnerības līgums). Darbības programmas un partnerības līguma grozījumus pēc ES fondu atbildīgo iestāžu sagatavotajiem priekšlikumiem sagatavos un virzīs FM (t.sk. pirms iesniegšanas EK saskaņojot ES fondu 2014.–2020.gada plānošanas perioda Uzraudzības komitejā un virzot apstiprināšanai MK).
4. Vienlaikus jāatzīmē, ka priekšlikums paredz ESF finansējuma samazinājumu, attiecīgi palielinot ERAF finansējumu (paredzot papildu finansējumu Paula Stradiņa klīniskās universitātes slimnīcas lielajam projektam, no ESF uz ERAF paredzēts pārlikt 13,3 milj. *euro,* kā arī ESF finansējuma pārdales uz ERAF deinstucionlizācijas projektiem – 4,3 milj. *euro*). Nav izslēgts, ka EK šādas finansējuma pārdales var neatbalstīt, ņemot vērā aktuālās vajadzības sociālajā jomā. Šajā gadījumā būs jāvērtē alternatīvi risinājumi finanšu resursu piesaistei. Tāpat, ņemot vērā, ka pārdales skar gan prioritāros virzienus, gan fondus, izstrādājot konkrētu darbības programmas grozījumu priekšlikumu finansējuma pārdaļu saskaņošanai ar EK, tiks sekots līdzi EK noteiktajām tematiskās koncentrācijas prasībām, t.sk. nepieciešamības gadījumā FM vērtēs visas pārdales kompleksi darbības programmas līmenī, lai nodrošinātu racionālāko risinājumu/finansējuma avotu pārdalāmā finansējuma apjomam fondu/prioritāro virzienu griezumā.
5. Lai pēc lēmuma par snieguma rezerves sadalījumu nodrošinātu pēc iespējas operatīvu un atbilstošu tālāko rīcību ar pēc iespējas minimālu administratīvo slogu gadījumos, kad snieguma rezervi var izmantot atbilstoši sākotnēji plānotajam, FM ir izvērtējusi iespējamo risinājumu. Atbilstoši vadlīnijām[[38]](#footnote-38) MK noteikumos par SAM/pasākuma īstenošanu, kuros paredzēta snieguma rezerve, norādīts gan līdz 2018.gada 31.decembrim pieejamais finansējums, par kuru var uzņemties saistības, gan kopā plānotais finansējums, kas snieguma rezerves finansējuma saņemšanas gadījumā pieejams pēc atbildīgās iestādes lēmuma. Attiecīgi, gadījumā, ja SAM/pasākumā MK līmenī tiek atbalstīta snieguma rezerves finansējuma izmantošana atbilstoši sākotnēji plānotajam/sākotnēji plānotā apmērā, tās izmantošanai grozījumi MK noteikumos par SAM/pasākuma īstenošanu nebūtu nepieciešami, bet atbilstoši MK lēmumam par informatīvā ziņojuma 1.pielikumā paredzēto rezerves novirzīšanu, ES fondu atbildīgā iestāde var rosināt Centrālajai finanšu un līgumu aģentūrai (turpmāk – CFLA) kā ES fondu sadarbības iestādei veikt grozījumus konkrēto SAM/pasākumu saistošajos dokumentos (tas ir, attiecīgajos ar SAM/pasākumu ieviešanu aktuālajos tiesību aktos –nolikumā, līgumos/vienošanās par projektu īstenošanu) līdz MK noteikumos par SAM/pasākumu īstenošanu norādītajam plānotajam ES fondu finansējumam.
6. Atbildīgās iestādes iesniedza arī savus priekšlikumus MK protokollēmuma projekta uzdevumu papildināšanai attiecībā uz turpmākiem investīciju veikšanas nosacījumiem, kurus FM izvērtēja, ņemot vērā labas finanšu pārvaldības principus.
	1. IZM sniedza informāciju par vairākiem izglītības infrastruktūras projektiem, kam sākotnēji objektīvi noteiktais īstenošanas termiņš varētu beigties pirms lēmuma par snieguma rezerves finansējuma piešķiršanu pieņemšanas vai esošais īstenošanas termiņš nebūs pietiekams, lai, saņemot paredzēto snieguma rezerves finansējumu, varētu sekmīgi īstenot plānotās papildu darbības. IZM informēja, ka 2019.gadā īstenošanas termiņš beidzas deviņiem projektiem[[39]](#footnote-39), t.sk. ir tādi projekti, kas jau ir pagarinājuši projekta īstenošanas termiņu par MK noteikumos Nr.784[[40]](#footnote-40) maksimāli pieļaujamajiem sešiem mēnešiem un lēmuma par snieguma rezerves finansējuma izmantošanu pieņemšanas laiks var radīt papildu pagarinājumu nepieciešamību. IZM ierosināja atļaut CFLA saskaņā ar MK noteikumu Nr.784 51.47.apakšpunktu pagarināt projektu īstenošanas termiņu par laiku, kas pārsniedz sešus mēnešus, ņemot vērā, ka MK noteikumu Nr.784 51.4 7.apakšpunkts paredz izņēmuma gadījumu, kur šādai projektu termiņu pagarināšanai nepieciešams MK lēmums. MK jau ir atbalstījis līdzīgu atļauju pagarināt projekta īstenošanas termiņu 8.1.4.SAM projektā.[[41]](#footnote-41) Lai nodrošinātu iespēju projektos īstenot papildu darbības par snieguma rezerves finansējumu, ļaujot pilnībā sasniegt projekta mērķus, ar MK lēmumu būtu atbalstāms atļaut pagarināt šādu projektu īstenošanas termiņu par periodu, kas kopumā pārsniedz sešus mēnešus.
	2. Lai veicinātu efektīvu ES fondu finansējuma turpmāku izmantošanu, nodrošinot tā nonākšanu tautsaimniecībā un mazinot finansējuma neizmantošanas risku, tuvojoties ES fondu 2014.–2020.gada plānošanas perioda noslēgumam, VARAM rosina noteikt ierobežojumu 3.3.1.SAM, 4.2.2.SAM un 5.6.2.SAM “Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām” (turpmāk – 5.6.2.SAM) projektu iesniegumu iesniegšanas termiņu pagarināšanai izsludinātajās projektu iesniegumu atlasēs – proti, nosakot, ka projektu iesniegumi tiek iesniegti un pieņemti vērtēšanai ne ilgāk kā līdz 2020.gada 1.martam un projektu iesniegumu atlašu nolikumos noteiktie projektu iesniegumu iesniegšanas termiņi netiek pagarināti.
	3. Veselības ministrija rosina atzīt par aktualitāti zaudējušu MK lēmumu[[42]](#footnote-42), kas nosaka ierobežojumu Veselības ministrijai līdz darbības programmas snieguma ietvara vidusposma rādītāju sasniegšanai izmantot veselības aprūpes infrastruktūras[[43]](#footnote-43) finansējumu, kas atzīts par neatbilstošu, citu projektu darbības finansēšanai. Ņemot vērā EK lēmumu[[44]](#footnote-44) par darbības programmā noteikto vidusposma mērķu izpildi, informatīvā ziņojuma 1.pielikumā piedāvātais risinājums paredz novirzīt 9.3.2.SAM “Uzlabot kvalitatīvu veselības aprūpes pakalpojumu pieejamību, jo īpaši sociālās, teritoriālās atstumtības un nabadzības riskam pakļautajiem iedzīvotājiem, attīstot veselības aprūpes infrastruktūru” neatbilstības Paula Stradiņa klīniskās universitātes slimnīcas lielajam projektam (attiecīgi samazinot ESF pārdalāmo finansējuma apjomu no 9.2.4.2.pasākuma “Pasākumi vietējās sabiedrības veselības veicināšanai un slimību profilaksei”), savukārt turpmākie finansējuma atlikumi no neatbilstībām/lauztajiem līgumiem 9.prioritārajā virzienā atbilstoši informatīvajā ziņojumā paredzētajam risinājumam novirzāmi virssaistību kompensēšanai.
	4. Labklājības ministrija iesniedza priekšlikumu novirzīt 7.2.1.3.pasākuma “Jauniešu garantijas pasākumu īstenošana pēc 2018.gada” (turpmāk – 7.2.1.3.pasākums) rezerves finansējumu uz 9.prioritāro virzienu, pamatojoties uz nozares aktuālajām vajadzībām, attiecīgi par aktualitāti zaudējušu atzīstams MK lēmums[[45]](#footnote-45), kas noteica Labklājības ministrijai virzīt grozījumus darbības programmā “Izaugsme un nodarbinātība”, paredzot 7.2.1.3.pasākuma rezerves finansējuma novirzīšanu 9.1.1.SAM “Subsidētās darbavietas nelabvēlīgākajā situācijā esošiem bezdarbniekiem”.
7. Papildus, lai nodrošinātu vienmērīgu investīciju plūsmu kontekstā ar ES fondu
2021.–2027.gada plānošanas perioda investīciju pieejamību no 2021.gada, FM ierosina noteikt, ka projektu iesniegumu atlasēs līgumus vai vienošanās par projektu īstenošanu slēdz ne ilgāk kā līdz 2021.gada 1.jūnijam.

## **V Turpmākā rīcība un nepieciešamie lēmumi**

1. Ņemot vērā ziņojumā sniegto informāciju, FM piedāvā šādus lēmumus turpmākajai rīcībai:
2. Lai novērstu piešķirtā valsts budžeta virssaistību finansējuma 66,3 milj. *euro* negatīvu fiskālo ietekmi, noteikt, ka prioritārajos virzienos, kuros deklarējamo maksājumu rezerve prognozēta virs 5%, sākot ar attiecīgā MK sēdes protokollēmuma spēkā stāšanās brīdi, brīvais finansējums, kas, rodoties neatbilstībām un lauztajiem līgumiem vai vienošanās par projektu īstenošanu, nav atkārtoti izmantojams. FM uz MK sēdes protokollēmuma spēkā stāšanās brīdi nofiksēs informāciju par neatbilstībām un lauztajiem līgumiem/vienošanās par projektu īstenošanu un divu nedēļu laikā pēc MK sēdes protokollēmuma spēkā stāšanās to nosūtīs atbildīgajām iestādēm.
3. FM uzraudzīt izpildes statusu attiecībā uz virssaistību kompensēšanu no ES fondu atbrīvotā finansējuma pusgada informatīvo ziņojumu ES fondu investīciju aktualitātēm ietvaros, un nepieciešamības gadījumā sniegt priekšlikumus izmaiņām atbrīvotā finansējuma izmantošanas kārtībā.
4. Atbalstīt ES fondu finansējuma pārdales, kas paredz papildu finansējumu deinstitucionalizācijas infrastruktūras projektiem un sabiedriskā sliežu transporta infrastruktūras projektiem.
5. Lai nodrošinātu nepieciešamo finansējumuelektrovilcienu vagonu iepirkuma projektam, precizēt MK lēmumu[[46]](#footnote-46) un nepieciešamo finansējumu novirzīt no 6.1.4.1.pasākuma[[47]](#footnote-47).
6. Atbalstīt ziņojuma IV sadaļā “Priekšlikumi snieguma rezerves finansējuma un finansējuma atlikumu turpmākai izmantošanai” FM izstrādāto priekšlikumu un informatīvā ziņojuma 1.pielikumā atspoguļotos snieguma rezerves finansējuma un finansējuma atlikumu izmantošanas risinājumus, atļaujot atbildīgajām iestādēm, ja atbilstoši paredzētajam risinājumam nepieciešams, virzīt saskaņošanai nepieciešamos grozījumus normatīvajā regulējumā, vienlaikus paredzot, ka ES fondu atbildīgās iestādes var piedāvāt korekcijas ES fondu finansējuma pārdalēm, kuru rezultātā netiek veiktas pārdales starp prioritārajiem virzieniem/fondiem. Ja risinājums paredz izmaiņas arī darbības programmā, atbildīgajām iestādēm divu nedēļu laikā iesniegt FM darbības programmas grozījumu priekšlikumus, sniedzot pamatojumu ierosinātajiem grozījumiem.
7. FM sagatavot un noteiktā kārtībā iesniegt MK grozījumus darbības programmā.
8. Lai nodrošinātu efektīvu finansējuma atlikumu izmantošanu, noteikt, ka:
	1. izsludinātajās 3.3.1.SAM, 4.2.2.SAM un 5.6.2.SAM projektu iesniegumu atlasēs projektu iesniegumi tiek iesniegti un pieņemti vērtēšanai ne ilgāk kā līdz 2020.gada 1.martam un projektu iesniegumu atlašu nolikumos noteiktie projektu iesniegumu iesniegšanas termiņi netiek pagarināti.
	2. projektu iesniegumu atlasēs jauni līgumi vai vienošanās par projektu īstenošanu tiek slēgti ne ilgāk kā līdz 2021.gada 1.jūnijam;
9. Atļaut CFLA saskaņā ar MK noteikumu Nr.784 51.47.apakšpunktu pagarināt projektu īstenošanas termiņu snieguma rezerves izmantošanai par laiku, kas pārsniedz sešus mēnešus ja, izvērtējot attiecīgās vienošanās grozījumu lietderību, pamatotību un nepieciešamību projekta sākotnējā mērķa sasniegšanai, termiņa pagarinājums ir uzskatāms par pamatotu.

Finanšu ministrs J.Reirs

Baldunčika, 67095479

Jolanta.Balduncika@fm.gov.lv

1. MK 2019.gada 23.aprīļa sēdes protokollēmuma Nr.21 23.§ “Informatīvais ziņojums “Par Kohēzijas politikas Eiropas Savienības fondu investīciju aktualitātēm līdz 2018.gada 31.decembrim un 2019.gada februāra ikmēneša operatīvā informācija”” 8.punkts. [↑](#footnote-ref-1)
2. ES fondu 2014.–2020.gada plānošanas perioda vadības likuma (turpmāk – ES fondu likums) 1.panta 15.apakšpunkts: *“15) virssaistības* – *papildu saistības veikt maksājumus no valsts budžeta attiecināmo izdevumu segšanai, kas pārsniedz Eiropas Savienības fonda finansējuma un attiecināmā valsts budžeta līdzfinansējuma summu.”.* ES fondu likuma anotācijā skaidrots: *“Dalībvalstu ziņā ir noteikt valsts budžeta līdzfinansējuma likmi, kā arī to, vai tiks uzņemtas virssaistības un cik lielas tās būs. Šie lēmumi ir atkarīgi no apsvērumiem par to, cik lielam ir jābūt publiskā finansējuma apjomam darbības programmas prioritārajos virzienos, vai tiek izvirzīts mērķis pilnībā apgūt no ES fondiem pieejamo finansējumu, kā arī no tā, cik lielu valsts budžeta finansējuma daļu ir iespējams novirzīt darbības programmas īstenošanai. Pēdējais, savukārt, ir atkarīgs no fiskālās disciplīnas nosacījumiem, jeb no tā, cik liels valsts budžeta finansējums (fiskālā telpa) ir pieejams. Būtiski, lai šādi lēmumi tiktu skatīti kontekstā ar citām valsts vajadzībām, nosakot turpmākajiem gadiem pieejamo finansējumu valsts attīstībai atbilstoši aktuālākajām makroekonomiskās attīstības prognozēm.”.* [↑](#footnote-ref-2)
3. MK 2015.gada 10.novembra rīkojums Nr.709 “Par integrēto teritoriālo investīciju specifisko atbalsta mērķu finansējuma kopējo apjomu katram nacionālas nozīmes attīstības centram un kopējiem rezultatīvajiem rādītājiem nacionālas nozīmes attīstības centru grupai” [↑](#footnote-ref-3)
4. MK 2015.gada 10.novembra rīkojuma Nr.7093 5.punkts: *“Pēc Eiropas Savienības fondu 2014.*–*2020.gada darbības programmas “Izaugsme un nodarbinātība” vidusposma izvērtējuma veikšanas ES fondu pārdales prioritāri veicamas virssaistību dzēšanai, lai nodrošinātu virssaistību neitrālu ietekmi uz valsts budžeta fiskālo telpu.”.* [↑](#footnote-ref-4)
5. Likuma par vidēja termiņa budžeta ietvaru 2018., 2019. un 2020. gadam 19.pants:*“Ja no uzņemtajām virssaistībām
2014.*–*2020.gada plānošanas perioda Eiropas Savienības fondu ietvaros rodas negatīva ietekme uz vispārējās valdības budžeta bilanci, to kompensē pēc 2018. gada vidusposma izvērtējuma, tajā skaitā veicot Eiropas Savienības fondu finansējuma pārdales starp specifiskiem atbalsta mērķiem.”.* [↑](#footnote-ref-5)
6. Eiropas Savienības struktūrfondu un Kohēzijas fonda 2014.–2020.gada plānošanas perioda vadības likums. [↑](#footnote-ref-6)
7. MK 2015.gada 10.novembra rīkojums Nr.709 “Par integrēto teritoriālo investīciju specifisko atbalsta mērķu finansējuma kopējo apjomu katram nacionālas nozīmes attīstības centram un kopējiem rezultatīvajiem rādītājiem nacionālas nozīmes attīstības centru grupai”. [↑](#footnote-ref-7)
8. MK rīkojums Nr.568 (MK protokola Nr.50 38§) “Grozījumi Ministru kabineta 2015.gada 10.novembra rīkojumā Nr.709 “Par integrēto teritoriālo investīciju specifisko atbalsta mērķu finansējuma kopējo apjomu katram nacionālas nozīmes attīstības centram un kopējiem rezultatīvajiem rādītājiem nacionālas nozīmes attīstības centru grupai”” [↑](#footnote-ref-8)
9. Virssaistību sadalījumu projektu un finansējuma saņēmēju līmenī atbilstoši ministriju kā par attiecīgo SAM īstenošanu atbildīgo iestāžu sniegtajai informācijai skatīt informatīvā ziņojuma pielikumā Nr.4 “Eiropas Reģionālās attīstības fonda virssaistību izlietojums ES fondu 2014.–2020.gada plānošanas periodā, projektu dalījumā, *euro*”. VARAM nesniedza informāciju par virssaistību piešķīrumu projektu dalījumā, tāpēc pielikumā norādīts kopējais SAM piešķīrums un piešķirtās virssaistības [↑](#footnote-ref-9)
10. MK 2017.gada 28.martā protokols Nr.16 32§, apstiprinot MK noteikumus Nr.174 “Darbības programmas “Izaugsme un nodarbinātība” 5.6.3.specifiskā atbalsta mērķa “Vēsturiski piesārņoto vietu sanācija” īstenošanas noteikumi”. Projektam Nr.5.6.3.0/17/I/001 “Vēsturiski piesārņoto vietu “Inčukalna sērskābā gudrona dīķi” sanācija, II posms” papildus ES fondu virssaistībām 13,3 milj, *euro* piešķirtas arī valsts budžeta virssaistības 0,4 milj. *euro.* [↑](#footnote-ref-10)
11. Prognožu sagatavošanai izmantotā ES fondu 2007.–2013.gada plānošanas perioda statistika pieejama informatīvā ziņojuma pielikumā Nr.3 “ES fondu 2007.–2013.gada plānošanas perioda neatbilstību un lauzto līgumu statistika, ES fondu daļa” [↑](#footnote-ref-11)
12. IZM atbildībā skolu reorganizācijas rezultātā pārtraukti profesionālo vidusskolu projekti (51, 2 milj. *euro*); SM atbildībā pārtraukts A/S “Pasažieru vilciens” projekts (142,4 milj. *euro*); SM atbildībā pārtraukti projekti un neatbilstības valsts un reģionālo ceļu rekonstrukcijas projektos (205,0 milj. *euro*) (analoģiski SAM jau ir gandrīz noslēgušies t.i. pabeigti projekti 60,2% no piešķīruma, līdz 2020. gada beigām plānots pabeigt 83,9%); Ekonomikas ministrijas (turpmāk – EM) atbildībā pārtraukti projekti augstas pievienotās vērtības investīcijās un ieguldījumiem mikro, maziem un vidējiem komersantiem īpaši atbalstāmajās teritorijās (99,4 milj. *euro*) (ES fondu 2014.–2020.gada plānošanas periodā netiek sniegts analoģisks atbalsts; EM atbildībā kredītu nepieejamības dēļ pārtraukti daudzdzīvokļu māju energoefektivitātes uzlabošanas projekti (22,4 milj. *euro*); EM atbildībā finanšu instrumenti – EK starpposma revīzijas gala ziņojumā Nr.2011/LV/REGIO/J2/97 konstatēti sistēmiska rakstura neatbilstības (18,1 milj. *euro*). [↑](#footnote-ref-12)
13. Skatīt informatīvā ziņojuma pielikumu Nr.2 “Prognoze par ES fondu 2014.–2020.gada plānošanas periodā deklarējamiem izdevumiem, ņemot vērā MK piešķirtās virssaistības un nacionālās atbalsta likmes (lielāks projektu īstenotāju pašu līdzfinansējums/attiecināmie izdevumi nekā minimāli nepieciešams/plānots darbības programmā)” [↑](#footnote-ref-13)
14. Skatīt informatīvā ziņojuma pielikumu Nr.2 “Prognoze par ES fondu 2014.–2020.gada plānošanas periodā deklarējamiem izdevumiem, ņemot vērā MK piešķirtās virssaistības un nacionālās atbalsta likmes (lielāks projektu īstenotāju pašu līdzfinansējums/attiecināmie izdevumi nekā minimāli nepieciešams/plānots darbības programmā)” [↑](#footnote-ref-14)
15. MK 2019.gada 17.septembra protokollēmuma Nr.42 34.§ “Informatīvais ziņojums “Par prioritārajiem pasākumiem valsts budžetam 2020.gadam un ietvaram 2020.–2022.gadam”” 14.p. [↑](#footnote-ref-15)
16. EK pieprasāmo maksājumu rezerve, ja tiek ņemtas vērā provizoriskās neatbilstības un lauztie līgumi – ERAF 153 milj. *euro* (ja tiek dzēstas virssaistības, rezerve 87 milj. *euro*)*,* ESF 13 milj. *euro,* KF 59 milj. *euro*. [↑](#footnote-ref-16)
17. Eiropas Parlamenta un Padomes 2013.gada 17.decembra regula (ES) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ padomes regulu (EK) Nr.1083/2006, pieejama: [http://eur-lex.*euro*pa.eu/legal-content/LV/TXT/?qid=1421583712511&uri=CELEX:32013R1303](http://eur-lex.europa.eu/legal-content/LV/TXT/?qid=1421583712511&uri=CELEX:32013R1303) [↑](#footnote-ref-17)
18. EK 2018.gada 19.jūnija vadlīnijas par snieguma ietvara izpildi, pieejamas: <https://www.esfondi.lv/vadlinijas--skaidrojumi> (skat. 9.3.punktu) [↑](#footnote-ref-18)
19. Lai uzlabotu snieguma ietvara sasniegšanu un minimizētu snieguma ietvara rezerves zaudēšanu 2018.gadā, EK (1) apstiprināja vadlīnijas, kas atļauj snieguma ietvara izpildes datos iekļaut ne tikai līdz 2018.gada beigām EK deklarētos izdevumus, bet arī finansējuma saņēmēja veiktos atbilstīgos izdevumus līdz 2018.gada 31.decembrim, ja tie tiks deklarēti EK līdz 2019.gada 30.jūnijam un (2) pieņēma grozījumus Īstenošanas regulā (ES) Nr.215/2014, atļaujot dalībvalstīm ziņot tādas iznākumu rādītāju vērtības, kas attiecas uz daļēji pabeigtām darbībām. [↑](#footnote-ref-19)
20. MK 2018.gada 23.janvāra sēdes protokollēmums Nr.5,  40.§ “Noteikumu projekts “Noteikumi par darbības programmas “Izaugsme un nodarbinātība” 9.3.2.specifiskā atbalsta mērķa “Uzlabot kvalitatīvu veselības aprūpes pakalpojumu pieejamību, jo īpaši sociālās, teritoriālās atstumtības un nabadzības riskam pakļautajiem iedzīvotājiem, attīstot veselības aprūpes infrastruktūru” projektu iesniegumu atlases trešo kārtu””; MK 2018.gada 8.maija protokollēmums Nr.23, 12.§ “Noteikumu projekts “Grozījumi Ministru kabineta 2016.gada 9.februāra noteikumos Nr.101 “Darbības programmas “Izaugsme un nodarbinātība” 6.3.1.specifiskā atbalsta mērķa “Palielināt reģionālo mobilitāti, uzlabojot valsts reģionālo autoceļu kvalitāti” īstenošanas noteikumi”””; MK 2018.gada 19.jūnija sēdes protokollēmums Nr.29, 23.§ “Noteikumu projekts “Grozījumi Ministru kabineta 2015.gada 19.maija noteikumos Nr.243 “Darbības programmas “Izaugsme un nodarbinātība” 6.1.5.specifiskā atbalsta mērķa “Valsts galveno autoceļu segu pārbūve, nestspējas palielināšana" īstenošanas noteikumi”””; MK 2018.gada 16.oktobra protokollēmums Nr.48, 31.§ “Informatīvais ziņojums “Par publiskā līdzfinansējuma nodrošināšanu projekta “Baltijas Biomateriālu ekselences centrs” īstenošanai””. [↑](#footnote-ref-20)
21. Detalizēta informācija par rādītāju vērtību sasniegšanas progresu ir ietverta gada ziņojumā par darbības programmas īstenošanu 2018.gadā, kas 2019.gada 30.jūnijā tika iesniegts EK. Pieejams: <https://www.esfondi.lv/gadskartejie-ieviesanas-zinojumi> [↑](#footnote-ref-21)
22. T.sk. 4.prioritārajā virzienā (ERAF) EM, 5.prioritārajā virzienā (ERAF) VARAM, 7.un 9.prioritārajā virzienā (ESF un JNI) Labklājības ministrija, 8.prioritārajā virzienā (ESF) IZM un 9.prioritārajā virzienā (ERAF) Veselības ministrija. [↑](#footnote-ref-22)
23. EK 2019.gada 16.augusta īstenošanas lēmums Nr.C(2019)6153 par darbības programmas starpposma mērķu sasniegšanu. [↑](#footnote-ref-23)
24. T.i. nenokontraktētais ES fondu finansējums, kas nav nokontraktēts līgumos/vienošanās par projektu īstenošanu, nav apstiprinātos, iesniegtos projektos (dati uz 2019.gada 11.septembri). Atsevišķos gadījumos kā finansējuma atlikums norādīts arī finansējums, kas potenciāli tiks atbrīvots esošos projektos (atbilstoši AI sniegtajai informācijai) un par ko attiecīgi sniegti priekšlikumi pārdalēm. [↑](#footnote-ref-24)
25. Dati uz 2019.gada 11.septembri. [↑](#footnote-ref-25)
26. Atbilstoši Eiropas Parlamenta un Padomes Regula (ES) Nr.1301/2013 (2013.gada 17.decembris) par Eiropas Reģionālās attīstības fondu un īpašiem noteikumiem attiecībā uz mērķi “Investīcijas izaugsmei un nodarbinātībai” un ar ko atceļ Regulu (EK) Nr.1080/2006 4. panta c) punktā noteiktajam, 1.–4.tematiskā mērķa ietvaros ir jānodrošina 50,0 % no visa ERAF finansējuma, t.sk. īpaši 4.tematiskajam mērķim “Atbalstīt pāreju uz ekonomiku ar zemu oglekļa emisijas līmeni visās nozarēs” jānovirza 12,0 % no visa ERAF finansējuma. Atbilstoši Eiropas Parlamenta un Padomes Regula (ES) Nr.1304/2013 (2013.gada 17.decembris), par Eiropas Sociālo fondu un ar ko atceļ Padomes Regulu (EK) Nr.1081/2006, 4.panta 2.punktā noteiktajam vismaz 20% no kopējiem ESF resursiem katrā dalībvalstī piešķir 9.tematiskajam mērķim “Sociālās iekļautības veicināšana un cīņa ar nabadzību un jebkāda veida diskrimināciju”. Atbilstoši Eiropas Parlamenta un Padomes Regula (ES) Nr.1304/2013 (2013.gada 17.decembris), par Eiropas Sociālo fondu un ar ko atceļ Padomes Regulu (EK) Nr.1081/2006, 4.panta 3.punktā c)apakšpunktā noteiktajam mazāk attīstītiem reģioniem dalībvalstis koncentrē vismaz 60% no piešķirtā ESF atbalsta katrai darbības programmai ne vairāk kā piecās no 3.panta 1.punktā noteiktajām investīciju prioritātēm. [↑](#footnote-ref-26)
27. T.sk. arī, ņemot vērā MK 13.09.2019.lēmumu (Prot.Nr.41. 1.§), kas paredz 6.1.3.2.pasākuma finansējumu un 6.1.3.2.pasākuma finansējuma atlikumu pārdalīt, attiecīgais finansējums atspoguļots pie faktiski brīvajiem/pārdalāmajiem atlikumiem. [↑](#footnote-ref-27)
28. MK 2019.gada 13.septembra sēdes protokollēmums Nr.41. 1.§ “Informatīvais ziņojums “Par fiskālās telpas pasākumiem un izdevumiem prioritārajiem pasākumiem valsts budžetam 2020.gadam un ietvaram 2020.–2022.gadam””. [↑](#footnote-ref-28)
29. Saskaņā ar SM sniegto informāciju, projektā pilnībā tiks ievērotas komercdarbības atbalsta kontroles normas, nodrošinot atbilstību Eiropas Parlamenta un Padomes Regulai (EK) Nr.1370/2007 (2007.gada 23.oktobris) par sabiedriskā pasažieru transporta pakalpojumiem, izmantojot dzelzceļu un autoceļus, un ar ko atceļ Padomes Regulu (EEK) Nr.1191/69 un Padomes Regulu (EEK) Nr.1107/70. [↑](#footnote-ref-29)
30. 7.2.1.3.pasākums “Jauniešu garantijas pasākumu īstenošana pēc 2018.gada”. [↑](#footnote-ref-30)
31. 7.3.1.SAM “Uzlabot darba drošību, it īpaši, bīstamo nozaru uzņēmumos”. [↑](#footnote-ref-31)
32. 9.3.1.2.pasākums “Infrastruktūras attīstība funkcionēšanas novērtēšanas un asistīvo tehnoloģiju (tehnisko palīglīdzekļu) apmaiņas fonda izveidei”. [↑](#footnote-ref-32)
33. 2.2.1.SAM “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” (Veselības ministrijas projekts “Vienotās neatliekamās medicīniskās palīdzības un katastrofu medicīnas vadības informācijas sistēmas attīstība (2.kārta)”. [↑](#footnote-ref-33)
34. 5.1.1.SAM “Novērst plūdu un krasta erozijas risku apdraudējumu pilsētu teritorijās” un 5.4.1.1.pasākums “Antropogēno slodzi mazinošas infrastruktūras izbūve un rekonstrukcija *Natura* *2000* teritorijās”. [↑](#footnote-ref-34)
35. 4.5.1.1.pasākumam “Attīstīt videi draudzīgu sabiedriskā transporta infrastruktūru (sliežu transporta)”. [↑](#footnote-ref-35)
36. SM, sniedzot priekšlikumus finansējuma pārdalēm, informēja par plāniem atsaukt divus 6.2.1.2.pasākuma “Dzelzceļa infrastruktūras modernizācija un izbūve” projektus (Nr.6.2.1.2/16/I/002 “Daugavpils Šķirošanas stacijas attīstība” (KF 31,1 milj. *euro*); Nr. 6.2.1.2/17/I/001 “Vienotas vilcienu kustības plānošanas un vadības informācijas sistēmas ieviešana” (KF 17,9 milj. *euro*)), attiecīgi rosinot finansējumu pārdalīt savas “aploksnes” ietvaros, t.sk. 20,0 milj. *euro* pārdalot uz 4.prioritāro virzienu sliežu sabiedriskā transporta infrastruktūrai. [↑](#footnote-ref-36)
37. T.sk. SM pārziņā esošo pasākumu projekti Nr.6.2.1.2/16/I/002 “Daugavpils Šķirošanas stacijas attīstība; Nr. 6.2.1.2/17/I/001 “Vienotas vilcienu kustības plānošanas un vadības informācijas sistēmas ieviešana”; Nr.6.1.4.1/18/I/001 “Jāņa Čakstes gatves izbūve no Valdeķu ielas līdz Ziepniekkalna ielai”, kā arī LM pārziņā esošo pasākumu projekti Nr.7.3.1.0/16/I/001 “Darba drošības normatīvo aktu praktiskās ieviešanas un uzraudzības pilnveidošana”; Nr.9.1.1.2/15/I/001 “Atbalsts ilgstošajiem bezdarbniekiem”; Nr.9.2.1.3/16/I/001 “Atbalsta sistēmas pilnveide bērniem ar saskarsmes grūtībām, uzvedības traucējumiem un vardarbību ģimenē”; Nr.9.3.1.2/16/I/001 “VSIA NRC „Vaivari” infrastruktūras attīstība funkcionēšanas novērtēšanas un asistīvo tehnoloģiju apmaiņas fonda izveidei”, un IZM pārziņā esošo pasākumu projekti Nr.8.3.4.0/16/I/001 “Atbalsts priekšlaicīgas mācību pārtraukšanas samazināšanai”; Nr.8.5.1.0/16/I/001 “Profesionālo izglītības iestāžu audzēkņu dalība darba vidē balstītās mācībās un mācību praksēs uzņēmumos”. Attiecināms arī uz MK 2019.gada 13.septembra sēdes protokollēmuma Nr.41. 1.§ “Informatīvais ziņojums “Par fiskālās telpas pasākumiem un izdevumiem prioritārajiem pasākumiem valsts budžetam 2020.gadam un ietvaram 2020.–2022.gadam”” 3.1.5.apakšpunktā noteiktā finansējuma 7 093 340 *euro* atbrīvošanu, neīstenojot šobrīd vērtēšanā esošu projektu “Multimodālā transporta mezgla izbūve Torņakalna apkaimē”. [↑](#footnote-ref-37)
38. FM vadlīnijas Nr.2.2. “Vadlīnijas Ministru kabineta noteikumu par specifiskā atbalsta mērķa īstenošanu izstrādei”, pieejamas tīmekļa vietnē: <https://www.esfondi.lv/vadlinijas--skaidrojumi> [↑](#footnote-ref-38)
39. Jāzepa Vītola Latvijas Mūzikas akadēmijas projekts Nr.8.1.1.0/17/I/004 “Jāzepa Vītola Latvijas Mūzikas akadēmijas īstenoto radošo industriju studiju programmu modernizācija”; Daugavpils Universitātes projekts Nr.8.1.1.0/17/I/005 “STEM, veselības aprūpes un mākslu studiju programmu modernizēšana Daugavpils Universitātē”; Transporta un sakaru institūta projekts Nr.8.1.1.0/17/I/009 “Transporta un sakaru institūta STEM studiju programmu modernizācija”; Latvijas Universitātes projekts Nr.8.1.1.0/17/I/010 “Latvijas Universitātes STEM studiju virzienu infrastruktūras modernizācija un resursu koncentrācija”; Latvijas Sporta pedagoģijas akadēmijas projekts Nr.8.1.1.0/17/I/013 “Modernizētās LSPA STEM studiju programmas veselības aprūpē”; Rīgas Celtniecības koledžas projekts Nr.8.1.4.0/17/I/006 “Būvmateriālu īpašību pārbaudes laboratorijas modernizācija”; Rīgas Stradiņa universitātes Sarkanā Krusta medicīnas koledžas projekts Nr.8.1.4.0/17/I/002 “STEM izglītības programmu infrastruktūras modernizēšana RSU Sarkanā Krusta medicīnas koledžā”; Rīgas 1.medicīnas koledžas projekts Nr.8.1.4.0/17/I/002 “STEM izglītības programmu infrastruktūras modernizēšana Rīgas 1.medicīnas koledžā”. [↑](#footnote-ref-39)
40. MK 2014.gada 16.decembra noteikumi Nr.784 “Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014.–2020. gada plānošanas periodā”. [↑](#footnote-ref-40)
41. MK 2019.gada 27.augusta sēdes protokols Nr.36 39.§ “Informatīvais ziņojums “Par Liepājas Jūrniecības koledžas projekta Nr.8.1.4.0/17/I/008 “Liepājas Jūrniecības koledžas pirmā līmeņa profesionālās augstākās izglītības STEM programmu studiju mācību vides uzlabošana” īstenošanas termiņa pagarināšanu” [↑](#footnote-ref-41)
42. MK 2018.gada 23.janvāra protokola Nr.5 40.§ “Noteikumu projekts “Noteikumi par darbības programmas “Izaugsme un nodarbinātība” 9.3.2.specifiskā atbalsta mērķa “Uzlabot kvalitatīvu veselības aprūpes pakalpojumu pieejamību, jo īpaši sociālās, teritoriālās atstumtības un nabadzības riskam pakļautajiem iedzīvotājiem, attīstot veselības aprūpes infrastruktūru” projektu iesniegumu atlases trešo kārtu””. [↑](#footnote-ref-42)
43. 9.3.2.specifiskais atbalsta mērķis “Uzlabot kvalitatīvu veselības aprūpes pakalpojumu pieejamību, jo īpaši sociālās, teritoriālās atstumtības un nabadzības riskam pakļautajiem iedzīvotājiem, attīstot veselības aprūpes infrastruktūru”. [↑](#footnote-ref-43)
44. EK 2019.gada 16.augusta īstenošanas lēmums Nr.C(2019)6153 par darbības programmas starpposma mērķu sasniegšanu. [↑](#footnote-ref-44)
45. MK 2017.gada 16.augusta sēdes protokollēmuma Nr.39 48.§ “Par turpmāku atbalstu jauniešiem, kas nemācās, nestrādā un neapgūst arodu, un nodarbinātiem jauniešiem sākotnējās profesionālās izglītības programmu apguvei otrā un trešā profesionālās kvalifikācijas līmeņa ieguvei viena vai pusotra mācību gada laikā” 9.3.apakšpunkts. [↑](#footnote-ref-45)
46. MK 2019.gada 13.septembra protokollēmuma Nr.41 1.§ “Informatīvais ziņojums “Par fiskālās telpas pasākumiem un izdevumiem prioritārajiem pasākumiem valsts budžetam 2020.gadam un ietvaram 2020.–2022.gadam”” 3.1.4.apakšpunkts. [↑](#footnote-ref-46)
47. Pēc MK 2019.gada 13.septembra lēmuma, kas paredzēja novirzīt finansējumu no 6.1.3.1.pasākuma “Rīgas pilsētas integrētas transporta sistēmas attīstība”, Rīgas dome kā finansējuma saņēmējs 2019.gada 20.septembrī ar vēstuli vērsās pie SM kā ES fondu atbildīgās iestādes ar priekšlikumu, mainīt finansējuma avotu, lai novirzītu nepieciešamo finansējumu elektrovilcienu iepirkumam. Rīgas dome lūdza saglabāt pašvaldībai svarīgo Austrumu maģistrāles izbūvi (projekts “Austrumu maģistrāle posmā no Ieriķu ielas līdz Vietalvas ielai”), vienlaikus atsakoties no projekta Nr.6.1.4.1/18/I/001 “Jāņa Čakstes gatves izbūve no Valdeķu ielas līdz Ziepniekkalna ielai” īstenošanas 2014.–2020.gada plānošanas periodā. SM ar vēstuli 2019.gada 24.septembrī informēja FM par konceptuālu atbalstu šādam priekšlikumam, lūdzot FM nostiprināt izmaiņas MK lēmumā. [↑](#footnote-ref-47)